CELEX: 32019D1565
Language: mt
Date: 2019-09-04 00:00:00
Title: Deċiżjoni tal-Kummissjoni (UE) 2019/1565 tal-4 ta' Settembru 2019 dwar l-inizjattiva taċ-ċittadini proposta bl-isem “Azzjonijiet dwar l-Emerġenza Klimatika” (notifikata bid-dokument C(2019) 6388)

19.9.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 241/8
               
            
         DEĊIŻJONI TAL-KUMMISSJONI (UE) 2019/1565
         tal-4 ta' Settembru 2019
         dwar l-inizjattiva taċ-ċittadini proposta bl-isem “Azzjonijiet dwar l-Emerġenza Klimatika”
         
            
               (notifikata bid-dokument C(2019) 6388)
            
         
         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,
         Billi:
         
                     (1)
                  
                  
                     Is-suġġett tal-inizjattiva taċ-ċittadini proposta bl-isem “Azzjonijiet dwar l-Emerġenza Klimatika” jirreferi għal li ġej: “Nappellaw lill-Kummissjoni Ewropea biex issaħħaħ l-azzjoni dwar l-emerġenza klimatika f'konformità mal-limitu ta' tisħin ta' 1,5°. Dan ifisser għanijiet klimatiċi aktar ambizzjużi u appoġġ finanzjarju għall-azzjoni klimatika.”
                  
               
                     (2)
                  
                  
                     L-objettivi tal-inizjattiva taċ-ċittadini proposta jirreferu għal li ġej: “L-UE għandha taġġusta l-għanijiet tagħha (NDC) skont il-Ftehim ta' Pariġi għal tnaqqis ta' 80 % fl-emissjonijiet tal-gassijiet serra sal-2030, biex tilħaq nett ta' -0 sal-2035 u taġġusta l-leġiżlazzjoni Ewropea dwar il-klima skont dan. Għandu jiġi implimentat Aġġustament tal-Karbonju fil-Fruntiera tal-UE. Ma għandu jiġi ffirmat l-ebda trattat dwar il-kummerċ ħieles ma' pajjiżi sħab li ma jsegwux perkors kompatibbli ta' 1,5° skont is-Servizz ta' Traċċar tal-Azzjoni Klimatika. L-UE għandha toħloq materjal edukattiv b'xejn għall-kurrikuli kollha tal-imsieħba dwar l-effetti tat-tibdil fil-klima.”
                  
               
                     (3)
                  
                  
                     It-Trattat dwar l-Unjoni Ewropea (TUE) isaħħaħ iċ-ċittadinanza tal-UE u jkompli jtejjeb il-funzjonament demokratiku tal-Unjoni billi, fost l-oħrajn, jipprovdi lil kull ċittadin bid-dritt li jipparteċipa fil-ħajja demokratika tal-Unjoni permezz tal-inizjattiva taċ-ċittadini Ewropej.
                  
               
                     (4)
                  
                  
                     Għal dan l-għan, jenħtieġ li l-proċeduri u l-kundizzjonijiet meħtieġa għall-inizjattiva taċ-ċittadini jkunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir aktar aċċessibbli.
                  
               
                     (5)
                  
                  
                     Il-Kummissjoni għandha s-setgħa li tippreżenta proposti għal atti legali tal-Unjoni għall-fini tal-implimentazzjoni tat-Trattati dwar il-kwistjonijiet li ġejjin:
                     
                                 —
                              
                              
                                 azzjoni sabiex jinkisbu l-objettivi tal-preservazzjoni, tal-protezzjoni u tat-titjib tal-kwalità tal-ambjent u ta' miżuri ta' promozzjoni f'livell internazzjonali biex jiġu indirizzati problemi ambjentali reġjonali jew fid-dinja kollha, u b'mod partikolari l-ġlieda kontra t-tibdil fil-klima, abbażi tal-Artikolu 192(1) u (2), b'rabta mal-Artikolu 191(1), l-ewwel u r-raba' inċiżi tat-Trattat dwar il-Funzjonament tal-Unjoni Ewropea (TFUE);
                              
                           
                                 —
                              
                              
                                 implimentazzjoni tal-politika kummerċjali komuni, abbażi tal-Artikolu 207 tat-TFUE.
                              
                           
               
                     (6)
                  
                  
                     Għal dawn ir-raġunijiet, l-inizjattiva taċ-ċittadini proposta ma taqax manifestament barra mill-qafas tas-setgħat tal-Kummissjoni li tressaq xi proposta għal att legali tal-Unjoni għall-fini tal-implimentazzjoni tat-Trattati, skont l-Artikolu 4(2)(b) tar-Regolament.
                  
               
                     (7)
                  
                  
                     Barra minn hekk, ġie ffurmat il-kumitat taċ-ċittadini u l-persuni ta' kuntatt inħatru skont l-Artikolu 3(2) tar-Regolament, u l-inizjattiva taċ-ċittadini proposta la tidher li hija manifestament abbużiva, fiergħa jew vessatorja, u lanqas ma tidher li tmur manifestament kontra l-valuri tal-Unjoni, kif stipulati fl-Artikolu 2 tat-TUE.
                  
               
                     (8)
                  
                  
                     Għaldaqstant, jenħtieġ li l-inizjattiva taċ-ċittadini proposta bl-isem “Azzjonijiet dwar l-Emerġenza Klimatika” tiġi rreġistrata.
                  
               ADOTTAT DIN ID-DEĊIŻJONI:
         
            Artikolu 1
            L-inizjattiva taċ-ċittadini proposta bl-isem “Azzjonijiet dwar l-Emerġenza Klimatika” hija b'dan irreġistrata.
         
         
            Artikolu 2
            Din id-Deċiżjoni għandha tidħol fis-seħħ fit-23 ta' Settembru 2019.
         
         
            Artikolu 3
            Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-inizjattiva taċ-ċittadini proposta bl-isem “Azzjonijiet dwar l-Emerġenza Klimatika”, irrappreżentati mis-Sur Thomas EITZENBERGER u s-Sinjura Astrid Cecilie BUDOLFSEN, bħala persuni ta' kuntatt.
         
         
            Magħmul fi Brussell, l-4 ta' Settembru 2019.
            
               
                  Għall-Kummissjoni
               
               Frans TIMMERMANS
               
                  L-Ewwel Viċi President
               
            
         
         
            (1)  ĠU L 65, 11.3.2011, p. 1.